**Listek o življenju**

 Kaj ti je življenje? Baš si gruntam kak bi trebal napisati neke fejst pametnuga da morti kakovu nagradu dobim. Siguren sem da je i štovani Ljubomil Tito Josip Franjo Babić preživljaval iste muke kak i ja zdej. Bog si ga naj zna kaj je njemu po glave letele gda je štel neke napisati!

 Gruntam si tak… Da su mi morti otec i mati dalji prave domače, zagorske ime, kak Štief, Joža ili Jura, morti mi pisanje ne bi zapinjale. Nosil bi hu sebe žig starih tragof i kajkavske bi rieči z mene same zvirale. No, kak je, tak je. Nijesem Štief ni Franc, Noa sem z Bedekovčine. Vsi mi veljiju da sem baš fajni dečec, a još k tomu i duobri. Da nete pomisljilji kak se faljim. Ne veljim te ja, te drugi govoriju. Nijesem ja neki žandar pak da bi im onda mam zube zapiral. Ake me hočeju faljiti, same naj faljiju. Znači, ja sem duobri i fajni dečec. Ake bum te čital pred vami, onda bute me imelji priljiku i videti pak se bute i sami hu te posvedočilji. No da ne pozabim, veljiju furt da sam zafrkant i vezda za me imaju jenu domaču rieč teru ne smem tu napisati, alji te ste sigurne več i skužilji do zdej.

Kaj se mene vse po glave mota? Morti bolje da niti ne poviem. Kak i vsakomu denešnjemu dečecu, tuo je tiranje lopte, bljesikanje, biežanje sim pak tam... No motaju mi se i pucke… Same Boga moljim da ona tera mi se največ mota ne tuo čula jer bum muoral restumačiti zake sem napisal h množine, kak to h škoule zouveju. No, vište, hodi mi po glave i škuola. Te je motanje sijem najvažneše. Tak mi se mota da me negdar čiste do kraja zmota i pomota. Teške vam je denes h škuolu iti. Ne zate kaj je tam teške biti, nek mi je tak teška taška da ju več nemrem ni zdiči, a komolji nositi. Velji mi mater da je te zate jer pomet nosim hu nje, a ne h glave. Ja si grutam da je morti bolje tak, drugač bi mi glava sikak bila preteška.

Čujem da h življenju treba sreče imeti. Ja za se i ne morem reči da je imam. Gda se sreča deljila, ja sem sigurne zaspal ili zakesnil na tie posel pak nije hasnile nič. Dragi Bogek me nije pune blagosluovil ž nju. Gda pišeme ispita, kuljike se god vučil, naviek me drugačeši zadatki dopadneju, skruoz drugački od onijeh tere sem vučil. Kaj bi čovek na te rekel? Nič. Zbavi se. Zate sem *šarmanten*, pak mi vsi fljetne oprostiju. Još se nije rodil teri bi mam vse znal. Ta mi je misel najdrajša i najbolša. Valjda se bum za života stigel nafčiti vse kaj bum nucal. Da sem živinče, sigurne bi bil zajec ilji puž. Negda hitre misljim, praf bežim, alji i več put se pomalu vse stignem. Tak trieba gledeti. Ne nikam nič pobegle. Nijesam ja plašljivec. Strahu sem morti same striele Buožje. Babica zna z nju dosta prijetiti i groziti se. Da me ne bu pogodila gda se bum najmenj nadal! Spuknula je tu i kamen teri bu mi na glavu uopal ake se nem dobre ponašal. Zate se trudim biti spada, kak se i drugim vidi, dober, za pokazati. Ne zbog striele ilji kamena nek da mi mater ne bu sram. Preveč ju imam rada. Vidim da me negda čudne gledi, morti si i ona grunta kaj bu z mene na kraju zišle. Nemrem nje reči da se ne sikiera. Takve su matere. Vidlji bume kak bu se na kraju vse potrefile.

Gruntam si pak nazaj kaj je življenje. Koga god pitam, čudne me pogleda. Življenje je življenje. Pa znam ja te, alji kaj je življenje? Morti vi znate? Siguren sam da ste veljike škuole zbavilji i da bi mi sigurne moglji neke povedati. E bi življenju trebal biti strahu ilij bi trebal kak i Gjalski otprte govoriti o vsemu kaj misljim? Morti je bolje mučati. Čkometi. Zaprijeti hu se rieči i čuvati ih kak zlate. Gduo zna?

 Ja verujem da je življenje i ljiepe i teške i zate bum hodil z glavu fejst h zrak zdignutu da vsi vidiju da nijesam strahu. Kak hudi kokot se bum boril protif zlouoče, alji bum znal i mučati i trpeti gda bu zate cajt.

Življenje je trpljenje. Tak te je. Diele, trpi i tihe budi.

Znate da se same šaljim. Tance, popieve, igre i huške! Življenje je ljiepe.

**2. NAGRADA**

**Noa Krušelj**

**7. razred**

**OŠ Bedekovčina**

**Mentorica: Ivana Kranjčec**